钦定古今图书集成/明伦汇编/氏族典/第558卷 > 司马攸
## 钦定古今图书集成/明伦汇编/氏族典/第558卷 > 司马攸

按《晋书齐献王攸传》：“攸字大猷，少而岐嶷，及长，清和
平允，亲贤好施，爱经籍，能属文，善尺牍。景帝无子，命
攸为嗣，封长乐亭侯。及景帝崩，攸年十岁，哀动左右。
袭封武阳侯，奉景献羊后于别第，以孝闻。历步兵校
尉，时年十八，绥抚军部，甚有威惠，改封安昌侯。居文帝丧，哀毁过礼。武帝践祚，封齐王。攸虽未之国，文武
官属下至士卒，分租赋以给之，疾病死丧赐与之。而
时有水旱，国内百姓则加振贷，须丰年乃责，十减其
二”，国内赖之。咸宁二年，代贾充为司空。初，攸特为文
帝所宠爱，帝晚年，诸子并弱，而太子不令，朝臣内外
皆属意于攸。太康三年，诏以为大司马，都督青州诸
军。攸知荀勗、冯𬘘构己，愤怨发疾，乞守先后陵，不许。
疾笃，犹催上道，攸自强入辞，辞出信宿，呕血而薨，时
年三十六。